I Baldvin (Qüds kralı)
I Baldvin (fr. Baudouin Ier) və ya Bulonlu Baldvin (fr. Baudouin de Boulogne) (1 yanvar 1058 – 2 aprel 1118[…]) — ilk Edessa qrafı və Qüds kralı. Bulon qrafı II Evstaxın oğludur. Böyük qardaşı olan Bulonlu Qodfreylə birlikdə Birinci Səlib yürüşünə qatıldı və qısa zamanda ən uğurlu komandirlərindən birinə çevrildi. 1098-ci ildə Bulonlu Baldvin Qüdsü və Antakyanı hədəf seçən əsas səlibçi qüvvələrindən ayrılaraq öncə Kilikiyaya, ardından Edessaya gəldi. Bölgənin Bizans imperatoruna tabe olan erməni əsilli hakimi Torosla yaxın münasibət quran Baldvin onun qızıyla evləndi və özünü onun yeganə varisi elan etdi. Edessalı Toros əslən erməni olsa da, Yunan Provaslov dininə mənsub idi və bu səbəblə, yerli ermənilər tərəfindən sevilmirdi. Bu da onun 1098-ci ilin martında ermənilər tərəfindən sui-qəsdlə öldürülməsinə səbəb oldu. Bu sui-qəsddə nə qədər rolu olduğu bilinməsə də, Bulonlu Baldvin hadisənin ardından dərhal hakimiyyəti ələ aldı və özünü müstəqil Edessa qrafı elan etdi. Səlibçilərin Qüdsdəki ilk kralı olan qardaşı Bulonlu Qodfreyin ölümündən sonra 1100-cü ildə Baldvin Qüdsə dəvət edildi və Qüds kralı elan olundu. Edessa qraflığı isə onun qohumu (xalası nəvəsi idi) olan Burklu Baldvinə təhvil verildi. 25 dekabrda Beytləhmdə keçirilən tacqoyma mərasimiylə Qüds kralı elan olundu. Genuya və Venesiya donanmasının yardımıyla, 1104-cü ildə Əkkanı, 1110-cu ildə Beyrutu və 1111-ci ildə Saydanı ələ keçirdi. Sur və Aşkelon bölgələrinə olan hücumları isə uğursuzluqla nəticələndi. 1105-ci ildə Üçüncü Ramla döyüşündəki qələbəsinin ardından Misirlilərin bölgəyə olan irimiqyaslı səfəri təxirə düşdü. Mirisə qarşı səfər hazırlığında olan I Baldvin 1118-ci ildə vəfat etdi.